בט"ר ניצנים

בט"ר ניצנים (מחנה יהושע) הוא בסיס טירונים צבאי השייך למערך מגל בצה"ל. בבט"ר מוכשרים טירונים לרמת רובאות 02 ורובאות 03. הבסיס שוכן בשמורת הטבע חולות ניצנים במישור החוף הדרומי. בשמו הרשמי נקרא "מחנה יהושע" על שמו של האלוף יהושע גלוברמן. בשנות הששים היה במקום שטח אימונים של בית הספר לשריון, ששכן במחנה עמנואל הסמוך לאימוני נהיגה ותפעול כלים. בבסיס נערכו בעבר טירונות שוחרים וטירונות מערך הנ"מ. ב־1995 הועבר הבסיס מחיל השריון לשימוש כבסיס טירונים חליפי להכשרות טירונים שנערכו במחנה חורון בבה"ד 3 ליד חווארה. ב-1997 עבר הבסיס לאחריות מערך מגל, והוא משמש להכשרות כלל צה"ליות (עורפיות). בבסיס חמש פלוגות טירונים המוכשרים לרובאות 02 במשך ארבעה עד שבעה שבועות: מגן, גפן, אביב, דקל והראל. פלוגת אילן הייתה בעבר פלוגה נפרדת עבור חיילים בני ישיבות, וכיום מבצעת גם הכשרה מתקדמת (הכוללת רובאי 03) למאבטחי מתקנים. פלוגת טירונות נוספת, גולן, נועדה להכשרת רובאי 03 במשך 10 שבועות, ומיועדת להכשרת פרמדיקים, חניכי תוכנית חבצלות, קציני לוגיסטיקה, צוערי מסלול "צמרת", מגני הקריה ועוד. פלוגה נוספת היא פלוגת דוד, פלוגת הכשרות חרדים השוכנת בבסיס ג׳וליס אך כפופה לבט״ר. מדי שנה מוכשרים בבסיס כ-6,500 טירונים. ברוב הפלוגות בבסיס, בפרט באלו המכשירות הכשרה קצרה לרובאות 02, משובצים חיילים או חיילות בנפרד, אך צוות המפקדים הוא מעורב. מפקדת הבט"ר הנוכחית היא סא"ל עדי יפרח. קישורים חיצוניים בט"ר ניצנים באתר מתגייסים של צה"ל יאיר נתיב, טירונות: מבט מבפנים, באתר מאקו, 31 באוגוסט 2011 הערות שוליים